ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

งบการเงิน

ผู้สอบบัญชีและรายงานผู้สอบบัญชี

งบการเงินสำหรับงวดบัญชีปี 2563 ตรวจสอบแล้ว โดยผู้สอบบัญชี ชื่อ นางสาวปณิตา โชติแสงมณีกุล ผู้สอบบัญชีรับอนุญาตเลขที่ 9575 ของบริษัท เอเอ็นเอส ออดิท จำกัด ซึ่งเป็นผู้สอบบัญชีที่ได้รับความเห็นสอบจากสำนักงาน ก.ล.ต.

ความเห็นผู้สอบบัญชีต่องบการเงินสำหรับงวดบัญชีปี 2563

ข้าพเจ้าได้ตรวจสอบงบการเงินรวมและงบการเงินเฉพาะกิจการของบริษัท บิวเดอสมาร์ท จำกัด
(มหาชน) และบริษัทย่อย และของเฉพาะบริษัท บิวเดอสมาร์ท จำกัด (มหาชน) ตามลำดับ
ซึ่งประกอบด้วยงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31
ธันวาคม พ.ศ. 2563 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ
งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ
และงบกระแสเงินสดรวมและงบกระแสเงินสดเฉพาะกิจการ
สำหรับปีสิ้นสุดวันเดียวกันและหมายเหตุประกอบงบการเงิน รวมถึงสรุปนโยบายการบัญชีที่สำคัญ

ข้าพเจ้าเห็นว่า งบการเงินรวมและงบการเงินเฉพาะกิจการข้างต้นนี้
แสดงฐานะการเงินรวมและฐานะการเงินเฉพาะกิจการของบริษัท บิวเดอสมาร์ท จำกัด (มหาชน)
และบริษัทย่อย และของเฉพาะบริษัท บิวเดอสมาร์ท จำกัด (มหาชน) ตามลำดับ

ณ วันที่ 31 ธันวาคม พ.ศ. 2563 ผลการดำเนินงานรวมและผลการดำเนินงานเฉพาะกิจการ
และกระแสเงินสดรวมและกระแสเงินสดเฉพาะกิจการ สำหรับปีสิ้นสุดวันเดียวกัน
โดยถูกต้องตามที่ควรในสาระสำคัญตามมาตรฐานการรายงานทางการเงิน

(ข) ตารางสรุปฐานะการเงินและผลการดำเนินงาน

[]

[]

[]

[]

[]

[]

[]

14. การวิเคราะห์และคำอธิบายของฝ่ายจัดการ

การวิเคราะห์ผลการดำเนินงาน

รายได้

ผลประกอบการสำหรับปี 2563 บริษัทฯและบริษัทย่อยมีรายได้จากการขายและบริการรวมเท่ากับ
732.20 ล้านบาท และเมื่อรวมกับรายได้อื่น ดอกเบี้ย ขาดทุนจากอัตราแลกเปลี่ยน
ขาดทุนจากการปรับมูลค่ายุติธรรมของอสังหาริมทรัพย์เพื่อการลงทุน สุทธิรายได้รวมเท่ากับ 704.97
ล้านบาท เมื่อเปรียบเทียบกับปีที่ผ่านมาบริษัทมีรายได้สุทธิรวมลดลง 158.71 ล้านบาท หรือคิดเป็น
18%

ธุรกิจจำหน่ายวัสดุก่อสร้าง ประกอบด้วย บริษัท บิวเดอสมาร์ท จำกัด (มหาชน) และ บริษัท
ดีแอนด์ดับบลิว (เอเซีย) จำกัด มียอดขายปี 2563 รวม 2 บริษัทเท่ากับ 421.95 ล้านบาท ลดลง
159.44 ล้านบาท คิดเป็น 27% เปรียบเทียบกับปีก่อนหน้า
สาเหตุหลักที่ทำให้ยอดขายลดลงเป็นผลจากการแพร่ระบาดของเชื้อไวรัสโคโรน่า
ส่งผลให้เศรษฐกิจในประเทศชะลอตัว
โครงการก่อสร้างต่างๆถูกชะลอหรือเลื่อนกำหนดการก่อสร้างใหม่
หลายหน่วยงานได้ตัดลดงบประมาณการก่อสร้างลง ซึ่งกระทบยอดขายในประเทศของบริษัทฯ
ขณะที่ตลาดต่างประเทศ ประเทศอินเดียซึ่งเป็นตลาดส่งออกหลักของบริษัทฯ ได้ออกมาตรการ lock
down ประเทศในช่วงปลายไตรมาสที่ 1-2 และเริ่มผ่อนคลายในไตรมาสที่ 3
ส่งผลให้รายได้จากการส่งออกของบริษัทลดลงกว่า 50%

ธุรกิจอสังหาริมทรัพย์ ประกอบด้วย 3 บริษัท คือ บริษัท แสนสรา ดีเวลลอปเมนท์ จำกัด
ผู้พัฒนาโครงการที่อยู่อาศัยเพื่อผู้เกษียณอายุ (โอนกิจการทั้งหมดเข้าบริษัท บิวเดอสมาร์ท จำกัด
(มหาชน) ในเดือนธันวาคม 2563 เป็นหนึ่งหน่วยธุรกิจ) บริษัท แสนสรา ไลฟ์สไตส์ เซอร์วิส
จำกัด ผู้ให้บริการการจัดการโครงการแสนสรา และ บริษัท ทีค ดีเวลลอปเมนท์ จำกัด
ผู้ดำเนินธุรกิจพัฒนาอสังหาริมทรัพย์เพื่อขาย โดยธุรกิจอสังหาริมทรัพย์มียอดขายปี 2563 เท่ากับ
332.40 ล้านบาท เพิ่มขึ้น 53.56 ล้านบาท คิดเป็น 19% เปรียบเทียบกับปีก่อนหน้า

ธุรกิจอสังหาริมทรัพย์ในส่วนของโครงการที่อยู่อาศัยเพื่อผู้เกษียณอายุ
ได้รับผลกระทบเนื่องจากลูกค้าเกือบทั้งหมดเป็นชาวต่างชาติซึ่งไม่สามารถเดินทางระหว่างประเทศโดยเสรี
ทำให้เป็นอุปสรรคในการส่งมอบและการขายใหม่ของโครงการ สำหรับบริษัท แสนสรา ไลฟ์สไตส์
เซอร์วิส จำกัด
ซึ่งเป็นบริษัทบริหารส่วนกลางของโครงการแสนสราและเป็นผู้ให้บริการกับผู้อยู่อาศัยในโครงการ
ก็ได้รับผลกระทบต่อเนื่อง เนื่องจากมีจำนวนผู้เข้าพักอาศัยในโครงการน้อย
ไม่ก่อให้เกิดรายได้ตามแผน อย่างไรก็ตาม บริษัทมียอดขายในปี 2563 รวม 2 บริษัท เท่ากับ
122.23 ล้านบาท เพิ่มขึ้น 86.82 ล้านบาท จากปีก่อนหน้า ซึ่งมียอดขายเท่ากับ 35.41 ล้านบาท

สำหรับ บริษัท ทีค ดีเวลลอปเมนท์ จำกัด ซึ่งดำเนินธุรกิจพัฒนาคอนโดมิเนียมย่านใจกลางเมือง
ในช่วงครึ่งปีแรกได้รับผลกระทบจากสถานการณ์โควิด-19 คนงานก่อสร้างไม่สามารถเดินทางเข้า
site งานได้ ทำให้การก่อสร้างล่าช้า อย่างไรก็ตาม โครงการทีค สาทร-ลุมพินี
ได้เริ่มรับรู้รายได้ในไตรมาส 3 บริษัทมีรายได้ทั้งปีเท่ากับ 210.17 ล้านบาท ลดลงจากปีก่อนหน้า
33.26 ล้านบาท คิดเป็น 14% ปัจจุบันบริษัทอยู่ระหว่างการก่อสร้างโครงการทีครัชดา
ซึ่งคาดว่าจะเริ่มรับรู้รายได้ในไตรมาส 3 ปี 2564

ต้นทุนขายและบริการ

ต้นทุนขายและบริการ ประกอบด้วย ต้นทุนขายสินค้า และต้นทุนก่อสร้างโครงการอสังหาริมทรัพย์

ต้นทุนขายและการให้บริการ ปี 2563 เท่ากับ 553.46 ล้านบาท หรือคิดเป็น 75.6%
ของรายได้จากการขายและบริการ สูงขึ้นกว่าปีที่ผ่านมา ซึ่งมีอัตราต้นทุนคิดเป็น 73.6%
ของรายได้จากการขายและบริการ เนื่องจากมีการรับรู้ต้นทุนก่อสร้างโครงการรวมเป็นต้นทุนขาย
ซึ่งธุรกิจอสังหาฯ มีอัตราต้นทุนขายที่สูงกว่าธุรกิจจำหน่ายวัสดุก่อสร้าง
เป็นผลให้บริษัทมีอัตราส่วนการทำกำไรจากการขายและการให้บริการขั้นต้นโดยรวม ลดลงจาก
26.40% เป็น 24.41%

ต้นทุนในการจัดจำหน่าย และค่าใช้จ่ายการบริหาร

ต้นทุนในการจัดจำหน่าย ประกอบด้วย เงินเดือนฝ่ายขาย ค่าใช้จ่ายการขายและการตลาด

ส่วนค่าใช้จ่ายในการบริหาร ประกอบด้วย เงินเดือนฝ่ายบริหาร ค่าใช้จ่ายสาธารณูปโภค

ต้นทุนในการจัดจำหน่าย และค่าใช้จ่ายการบริหาร ปี 2563 รวมเท่ากับ 186.23 ล้านบาท คิดเป็น
25.43% ของรายได้จากการขายและบริการ ลดลงเมื่อเทียบกับปีก่อนหน้า ซึ่งเท่ากับ 198.50
ล้านบาท สัมพันธ์กับรายได้ที่ลดลง แต่เมื่อเทียบสัดส่วนต่อรายได้จากการขายและบริการ
สูงขึ้นจากปีก่อนที่มีสัดส่วนเท่ากับ 23.36%
สัดส่วนของต้นทุนและค่าใช้จ่ายต่อรายได้จากการขายและบริการเพิ่มขึ้น
เนื่องจากต้นทุนในการจัดจำหน่ายของธุรกิจอสังหาฯ สูงกว่าธุรกิจจำหน่ายวัสดุก่อสร้าง
และค่าใช้จ่ายการบริหารสูงขึ้นจากค่าเสื่อมราคาของโครงการแสนสรา
ที่ก่อสร้างแล้วเสร็จสมบูรณ์รับรู้เป็นอาคารและอุปกรณ์ ส่วนค่าใช้จ่ายในการบริหารอื่นๆลดลง
เนื่องจากกลุ่มบริษัท บิวเดอสมาร์ท จำกัด (มหาชน)
ได้มีแผนการการควบคุมต้นทุนและค่าใช้จ่ายมากขึ้นตั้งแต่ภาวะเศรษฐกิจที่โดนกระทบจากการแพร่ระบาดของเชื้อไวรัสโควิด
19 เมื่อต้นปี 2563

ต้นทุนทางการเงิน

ต้นทุนทางการเงินปี 2563 เท่ากับ 30.70 ล้านบาท เพิ่มขึ้น 21.20 ล้านบาท จากปีก่อนหน้า
เนื่องมาจากระหว่างปี 2563 การก่อสร้างโครงการของแสนสรา และ ทีค สาทร-ลุมพินี
สร้างแล้วเสร็จและได้เริ่มส่งมอบให้ลูกค้า ดอกเบี้ยจ่ายไม่สามารถบันทึกเป็นต้นทุนการก่อสร้าง
จึงเป็นต้นทุนทางการเงิน และส่วนหนึ่งเป็นผลกระทบจากการบันทึกบัญชีตามมาตรฐานใหม่ของ
TFRS9 เรื่องเครื่องมือทางการเงิน และ TFRS 16 เรื่องสัญญาเช่า

การปรับมูลค่ายุติธรรมของอสังหาริมทรัพย์เพื่อการลงทุน

ปี 2563 บริษัทได้รับรู้ผลขาดทุนจากการปรับมูลค่ายุติธรรมของอสังหาริมทรัพย์เพื่อการลงทุน เท่ากับ
30.79 ล้านบาท เนื่องจากในไตรมาส 3
มีการประเมินราคายุติธรรมของอสังหาริมทรัพย์เพื่อการลงทุนของโครงการแสนสราใหม่
โดยราคาประเมินเลดลงจากราคาประเมินครั้งที่ผ่านมา เนื่องจากเป็นการประเมิน ณ
ช่วงเวลาที่ได้รับผลกระทบของเศรษฐกิจจากการแพร่ระบาดของเชื้อไวรัสโควิด 19

ค่าใช้จ่ายภาษีเงินได้

ค่าใช้จ่ายภาษีเงินได้ปี 2563 ของบริษัทฯ เท่ากับ 22.65 ล้านบาท เพิ่มขึ้น 16.36
ล้านบาทจากปีที่ผ่านมา เนื่องจากเมื่อรับโอนกิจการทั้งหมดของ บริษัท แสนสรา ดีเวลลอปเมนท์
จำกัด ซึ่งรายการสินทรัพย์ภาษีเงินได้รอการตัดบัญชี (Deferred Tax Assets)
ไม่สามารถโอนได้ จึงต้องกลับรายการสินทรัพย์ภาษีเงินได้รอการตัดบัญชี (Deferred Tax
Assets) เป็นค่าใช้จ่ายภาษีของบริษัทย่อยแห่งนี้

ผลประกอบการสุทธิ

จากเหตุผลดังกล่าวข้างต้น ส่งผลให้บริษัทฯ และบริษัทย่อย
มีผลขาดทุนสุทธิส่วนที่เป็นของผู้ถือหุ้นบริษัทใหญ่เท่ากับ 88.07 ล้านบาท
เมื่อเทียบกับช่วงเวลาเดียวกันของปีก่อน ที่มีกำไรสุทธิส่วนที่เป็นของผู้ถือหุ้นบริษัทใหญ่เท่ากับ 24.91
ล้านบาท ผลขาดทุนสุทธิในปี 2563 ทำให้ ณ 31 ธันวาคม 2563 บริษัทฯ
มีขาดทุนสะสมที่ยังไม่ได้จัดสรรจำนวน 6.99 ล้านบาท ลดลงจาก 31 ธันวาคม 2562
ที่มีกำไรสะสมยังไม่จัดสรรจำนวน 81.06 ล้านบาท
โดยมีสาเหตุหลักจากผลขาดทุนของบริษัทย่อยธุรกิจพัฒนาโครงการที่อยู่อาศัยเพื่อผู้เกษียณอายุ

การวิเคราะห์ฐานะทางการเงินของบริษัท

สินทรัพย์

สินทรัพย์ ณ วันที่ 31 ธันวาคม 2563 เปรียบเทียบกับปีก่อนหน้า พบว่าบริษัทมีสินทรัพย์รวมเท่ากับ
1,831.89 ล้านบาทลดลง 70.18 ล้านบาท คิดเป็น 3.69% รายละเอียดดังนี้

สินทรัพย์หมุนเวียน: ลดลง 65.98 ล้านบาท เป็น 1,008.81 ล้านบาทเนื่องจาก

-   เงินสดและรายการเทียบเท่าเงินสด เพิ่มขึ้น 25.17 ล้านบาท จาก 39.14 ล้านบาทในปี
    2562 เป็น 64.31 ล้านบาท ทั้งนี้รายการเงินสดและรายการเทียบเท่าเงินสด ณ สิ้นปี 2563
    เป็นเงินฝากธนาคารบัญชีออมทรัพย์ เพิ่มขึ้นเนื่องจากเงินสดที่ได้รับจากขายสินค้าในระหว่างปี
    และสำรองไว้สำหรับการจ่ายคืนตั๋วเงินระยะสั้นที่ได้รับการขยายกำหนดชำระจากธนาคาร
    จากมาตรการการช่วยเหลือของธนาคารกรณีประสบผลกระทบจากการแพร่ระบาดของเชื้อไวรัสโควิด
    19

-   ลูกหนี้การค้าและลูกหนี้หมุนเวียนอื่น ลดลง 24.74 ล้านบาท คิดเป็น 19.89% ,
    สินค้าคงเหลือสุทธิลดลง 21.0 ล้านบาท คิดเป็น 21.47%
    สอดคล้องกับยอดขายที่ลดลงของกลุ่มบริษัท

-   ต้นทุนโครงการพัฒนาอสังหาริมทรัพย์ ลดลง 35.6 ล้านบาท จาก 758.09 ล้านบาทในปี
    2562 เป็น 722.48 ล้านบาท สาเหตุหลักเป็นผลจากคอนโดมิเนียมโครงการ The Teak –
    Sathorn ก่อสร้างแล้วเสร็จและรับรู้รายได้ จึงมีการตัดเป็นต้นทุนขายของห้องชุดที่โอน
    และสำหรับโครงการที่อยู่ระหว่างก่อสร้าง คือ โครงการ The Teak – Ratchada

-   สินทรัพย์หมุนเวียนอื่น
    ส่วนใหญ่เป็นเงินจ่ายล่วงหน้าให้ผู้รับเหมาสำหรับการก่อสร้างคอนโดมิเนียม ลดลง 12.01
    ล้านบาท จาก 53.84 ล้านบาทในปี 2562 เป็น 41.82 ล้านบาท

สินทรัพย์ไม่หมุนเวียน: รวมลดลง 4.2 ล้านบาทเป็น 823.07 ล้านบาทเนื่องจาก

-   โครงการที่อยู่อาศัยเพื่อผู้เกษียณอายุระหว่างพัฒนา ลดลง 263.91 ล้านบาท จาก 446.42
    ล้านบาทในปี 2562 เป็น 182.51 ล้านบาท
    เนื่องจากการก่อสร้างทรัพย์สินส่วนกลางแล้วเสร็จ โอนออกไปเป็นที่ดิน อาคารและอุปกรณ์
    และต้นทุนขายอสังหาริมทรัพย์

-   ที่ดิน อาคารและอุปกรณ์- สุทธิ เพิ่มขึ้น 227.08 ล้านบาท จาก 49.55 ล้านบาทในปี 2562
    เป็น 276.63 ล้านบาท
    เนื่องจากรับโอนทรัพย์สินส่วนกลางที่ก่อสร้างแล้วเสร็จเป็นทรัพย์สินของบริษัท

-   อสังหาริมทรัพย์เพื่อการลงทุน ลดลง 28.14 ล้านบาท จาก 233.24 ล้านบาทในปี 2562
    เป็น 205.10 ล้านบาท
    เป็นผลจากการประเมินราคาล่าสุดของมูลค่าอสังหาริมทรัพย์เพื่อการลงทุนที่ลดลง
    เนื่องจากเป็นการประเมินภายใต้องค์ประกอบของสถานการณ์การแพร่ระบาดของเชื้อไวรัส
    COVID-19

-   สินทรัพย์สิทธิการใช้ – สุทธิ ในปี 2563 มีการบันทึกสินทรัพย์สิทธิการใช้-สุทธิ เท่ากับ 70.46
    ล้านบาท ตามมาตรฐานบัญชีใหม่ TFRS 16 (สัญญาเช่า) ที่ประกาศใช้ในปี 2563

แหล่งที่มาของเงินทุน

หนี้สิน

ณ วันที่ 31 ธันวาคม 2563 เปรียบเทียบกับปีก่อนหน้า บริษัทมีหนี้สินรวมเท่ากับ 1,267.51
ล้านบาทเพิ่มขึ้น 17.89 ล้านบาท คิดเป็น 1.43% รายละเอียดดังนี้

หนี้สินหมุนเวียน: รวมลดลง 44.69 ล้านบาท เป็น 878.01 ล้านบาทเนื่องจาก

-   เงินเบิกเกินบัญชีและเงินกู้ยืมระยะสั้นจากสถาบันการเงิน ลดลง 78.46 ล้านบาทจาก
    345.78 ล้านบาทในปี 2562 เป็น 267.31 ล้านบาท
    สาเหตุหลักเนื่องจากการมีการขยายระยะเวลากำหนดชำระคืนเงินกู้สำหรับซื้อที่ดินเพื่อพัฒนาโครงการในอนาคต
    2 แห่งมูลค่ารวม 123 ล้านบาทจาก 12 เดือนเป็น 24 เดือนนับแต่วันทำสัญญา
    และบันทึกเป็นเงินกู้ยืมระยะยาวส่วนที่ครบกำหนดชำระในหนึ่งปี
    จึงทำให้เงินกู้ยืมระยะยาวส่วนที่ครบกำหนดชำระในหนึ่งปี เพิ่มขึ้น 157.17 ล้านบาท จาก
    60.00 ล้านบาท เป็น 217.18 ล้านบาท

-   เงินกู้ยืมระยะสั้นจากบุคคลหรือกิจการที่เกี่ยวข้องกัน – สุทธิ เพิ่มขึ้น 23.92 ล้านบาท จาก
    10.00 ล้านบาท เป็น 33.92 ล้านบาท
    เกิดจากกรรมการได้ลงทุนในตั๋วแลกเงินของบริษัทที่ออกระหว่างปี 2563

-   เงินกู้ยืมระยะสั้นจากบุคคลอื่น – สุทธิ ลดลง 110.64 ล้านบาท จาก 139.75 ล้านบาท เป็น
    29.11 ล้านบาท เกิดจากการชำระคืนหนี้หุ้นกู้จำนวน 90 ล้านบาท และชำระคืนตั๋วแลกเงิน
    20 ล้านบาท

-   หนี้สินจากเงินที่ต้องคืนให้กับผู้เช่า – หมุนเวียน ลดลง 21.34 ล้านบาท จาก 43.37
    ล้านบาท เป็น 22.02 ล้านบาท เนื่องจากครบกำหนดสัญญาเช่าบ้านในโครงการแสนสรา

หนี้สินไม่หมุนเวียน: รวมเพิ่มขึ้น 62.58 ล้านบาทเป็น 389.50 ล้านบาทเนื่องจาก

-   เงินกู้ยืมระยะยาวจากสถาบันการเงิน – สุทธิ ลดลง 28.27ล้านบาท จาก 272.76
    ล้านบาทในปี 2562 เป็น 244.49 ล้านบาท
    สาเหตุหลักเนื่องมาจากทยอยชำระคืนเงินกู้ธนาคารโครงการ The Teak
    Sathorn-Lumpini ขณะเดียวกันมีเงินกู้เพิ่มจากโครงการ The Teak Ratchada
    และในระหว่างปี บริษัทมีการแปลงหนี้ระยะสั้นบางส่วนเป็นเงินกู้
    และวงเงินกู้ใหม่ของบริษัทย่อยเพิ่มขึ้น

-   หนี้สินตามสัญญาเช่า – สุทธิ เพิ่มขึ้น 55.57 ล้านบาทจาก 4.11 ล้านบาทในปี 2562 เป็น
    59.68 ล้านบาทในปี 2563 เป็นผลจากมาตรฐานบัญชีใหม่ TFRS 16 (สัญญาเช่า)
    ที่ประกาศใช้ในปี 2563

-   รายได้ค่าเช่ารอการตัดบัญชี – ไม่หมุนเวียน ในปี 2563 บันทึกรายได้ค่าเช่ารอการตัดบัญชี –
    ไม่หมุนเวียน จำนวน 43.93 ล้านบาทและหนี้สินจากเงินที่ต้องคืนให้ผู้เช่า- ไม่หมุนเวียน
    จำนวน 26.5 ล้านบาท เป็นไปตามมาตรฐานบัญชีใหม่ TFRS 16 (เครื่องมือทางการเงิน)
    ที่ประกาศใช้ในปี 2563 เนื่องจากรูปแบบธุรกิจของบริษัท แสนสรา ดีเวลลอปเมนท์
    เป็นการให้เช่าที่อยู่อาศัยระยะยาว

ส่วนของผู้ถือหุ้น

ณ วันที่ 31 ธันวาคม 2563 บริษัทมีส่วนของผู้ถือหุ้นเท่ากับ 564.38 ล้านบาท ลดลง 88.10
ล้านบาท หรือคิดเป็น 13.50% เนื่องจากบริษัทฯ
มีผลขาดทุนสุทธิส่วนที่เป็นของผู้ถือหุ้นบริษัทใหญ่เท่ากับ 88.07 ล้านบาท
สาเหตุหลักเกิดจากผลขาดทุนของบริษัทย่อยธุรกิจพัฒนาโครงการที่อยู่อาศัยเพื่อผู้เกษียณอายุ

โครงสร้างเงินทุน

อัตราส่วนหนี้สินต่อส่วนของผู้ถือหุ้น (Debt to Equity Ratio) เพิ่มขึ้นจาก 1.92 เท่าในปี
2563 เป็น 2.25 ณ สิ้นปี 2563
เป็นผลจากการบันทึกหนี้สินตามสัญญาเช่าเพิ่มขึ้นจากการใช้มาตรฐานบัญชีใหม่ TFRS 16
(สัญญาเช่า) ที่ประกาศใช้ในปี 2563 และส่วนของผู้ถือหุ้นที่ลดลงจากผลขาดทุนในปี 2563

สภาพคล่อง

อัตราส่วนสภาพคล่อง (Current Ratio) ในปี 2563 เท่ากับ 1.15 เท่า ใกล้เคียงกับปีก่อนหน้า
ซึ่งเท่ากับ 1.16 เท่า ขณะที่อัตราส่วนสภาพคล่องหมุนเร็ว (Quick Ratio) ) ในปี 2563
เท่ากับ 0.19 เท่า ใกล้เคียงกับปีก่อนหน้า ซึ่งเท่ากับ 0.18 เท่า

อัตราส่วนหมุนเวียนลูกหนี้การค้า (A/R Turnover) ลดลงจาก 7.76 เท่าในปี 2562 เป็น 7.31
เท่าในปี 2563 และระยะเวลาเก็บหนี้เฉลี่ยเพิ่มขึ้นเล็กน้อย จาก 46 วันในปี 2562 เป็น 49 วัน
ในปี 2563 เนื่องจากลูกค้าบางรายขอขยายระยะเวลาชำระหนี้ออกไป

อัตราส่วนหมุนเวียนสินค้าคงเหลือ (Inventory Turnover) เพิ่มขึ้นจาก 9.65 เท่าในปี 2562
เป็น 10.03 เท่าในปี 2563 และระยะเวลาขายสินค้าคงเหลือเฉลี่ยลดลงจาก 37 วันในปี 2562
เป็น 36 วันในปี 2563 เนื่องจากบริษัทมีการบริหารจัดการสินค้าคงเหลือดีขึ้น

อัตราส่วนหมุนเวียนเจ้าหนี้ (A/P Turnover) เพิ่มจาก 7.21 เท่าในปี 2562 เป็น 7.23
เท่าในปี 2563 และระยะเวลาชำระหนี้เฉลี่ยเท่ากับปีก่อนหน้า คือ 50 วัน
สอดคล้องกับเครดิตเทอมที่ได้รับจากคู่ค้า

อัตราผลตอบแทนผู้ถือหุ้น

อัตราผลตอบแทนผู้ถือหุ้นเท่ากับ -14.47% เปรียบเทียบกับปีก่อนหน้า ซึ่งเท่ากับ 3.81%
เป็นผลจากการขาดทุนสุทธิในปี 2563

กระแสเงินสด

ในปี 2563 บริษัทมีกระแสเงินสดได้มาจากกิจกรรมดำเนินงานสุทธิเท่ากับ 181.16 ล้านบาท
ซึ่งเป็นผลจากการโอนห้องชุดธุรกิจอสังหาริมทรัพย์ในส่วนของต้นทุนโครงการพัฒนาฯลดลง จำนวน
56.65 ล้านบาท
และรายการบวกกลับค่าเสื่อมราคาโครงการที่อยู่อาศัยเพื่อผู้เกษียณอายุที่มีการรับรู้ทรัพย์สินส่วนกลางจำนวน
34.46 ล้านบาท รวมถึงขาดทุนจากการปรับมูลค่ายุติธรรมของอสังหาริมทรัพย์เพื่อการลงทุนอีก
30.79 ล้านบาท
และบริษัทยังมีกระแสเงินสดใช้ไปในกิจกรรมลงทุนการก่อสร้างในโครงการที่อยู่อาศัยเพื่อผู้เกษียณอายุอีกจำนวน
70.65 ล้านบาท และเครื่องจักรของบริษัทย่อย 20.63 ล้านบาท
โดยบริษัทมีกระแสเงินสดใช้ไปในกิจกรรมจัดหาเงินทั้งสิ้นเท่ากับ 63.13 ล้านบาท
เป็นผลให้บริษัทมีเงินสดและรายการเทียบเท่าเงินสด ณ ปลายปีเท่ากับ 64.31 ล้านบาท